ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3612/98

υποβολή: Luciano Vecchi (PSE) προς την Επιτροπή

(3 Δεκεμβρίου 1998)

Θέμα: Αναγνώριση των ΠΟΠ και ΕΓΠ για το βαλσαμικό ξύδι (aceti balsamici)

Η Επιτροπή εξετάζει το αίτημα που υπέβαλαν πριν από μήνες οι αρμόδιες ιταλικές αρχές, σχετικά με την αναγνώριση της Προστατευόμενης Ονομασίας Προέλευσης (ΠΟΠ) για το παραδοσιακό βαλσαμικό ξύδι της Modena και το βαλσαμικό ξύδι του Reggio Emilia και της Ένδειξης Γεωγραφικής Προέλευσης (ΕΓΠ) για το βαλσαμικό ξύδι της Modena.

Οι αναγνωρίσεις αυτές είναι ζωτικής σημασίας για την προστασία και αξιοποίηση προϊόντων υψηλής ποιότητας με μοναδικά χαρακτηριστικά.

Ερωτάται η Επιτροπή:

1. ποιά είναι η γνώμη της για τα αιτήματα αυτά;

2. πότε προτίθεται να εγκρίνει τις ως άνω αναγνωρίσεις ΠΟΠ και ΕΓΠ;

Απάντηση του κ. Fischler εξ ονόματος της Επιτροπής

(21 Δεκεμβρίου 1998)

Τον Ιανουάριο του 1994, η ιταλική κυβέρνηση ανακοίνωσε στην Επιτροπή, σύμφωνα με το άρθρο 17 του κανονισμού (ΕΟΚ) 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1), τις νομίμως προστατευόμενες ονομασίες σε εθνικό επίπεδο ή τις ονομασίες που έχουν καθιερωθεί με τη χρήση, τις οποίες επιθυμούσε να καταχωρίσει ως προστατευόμενες ονομασίες προέλευσης (ΠΟΠ) ή προστατευόμενες γεωγραφικές ενδείξεις (ΠΓΕ).

Μεταξύ των νομίμως προστατευομένων ονομασιών σε εθνικό επίπεδο συγκαταλεγόταν η ονομασία "aceto balsamico et aceto balsamico tradizionale di Modena e Reggio Emilia", η καταχώριση της οποίας είχε ζητηθεί ως ΠΟΕ. Η συγγραφή υποχρεώσεων η οποία είχε αρχικά διαβιβαστεί στην Επιτροπή απέδειξε όμως την ύπαρξη τριών διαφορετικών προϊόντων: "aceto balsamico tradizionale di Modena", "aceto balsamico tradizionale di Reggio Emilia" και "aceto balsamico di Modena". Η Επιτροπή είχε εκτενή αλληλογραφία με την ιταλική κυβέρνηση σχετικά μάυτό το θέμα, πράγμα που είχε ως αποτέλεσμα να ζητήσει κατά τη διάρκεια του 1998 η ιταλική κυβέρνηση να διαχωριστεί η αρχική αίτηση καταχώρησης σε τρεις χωριστές αιτήσεις, μία για κάθε ένα από τα σχετικά προϊόντα.

Προς το παρόν, η Επιτροπή έχει κληθεί να αποφανθεί σχετικά με κάθε μία από τρεις αιτήσεις καταχώρησης που έχουν υποβληθεί, βάσει των κριτηρίων που ορίζονται στον κανονισμό (ΕΟΚ) 2081/92. Έχει πλήρη επίγνωση της σημασίας των προϊόντων αυτών όπως και του γεγονότος ότι η προώθηση προϊόντων που φέρουν ορισμένα συγκεκριμένα χαρακτηριστικά μπορεί να αποτελέσει ένα σημαντικό πλεονέκτημα για τον αγροτικό κόσμο. Κατά το μέτρο που οι αιτήσεις καταχώρησης πληρούν τους όρους που προβλέπονται από τον κανονισμό (ΕΚ) 2081/92, οι ονομασίες των προϊόντων αυτών θα προταθούν για καταχώρηση σύμφωνα με τη διαδικασία που προβλέπεται από τον εν λόγω κανονισμό.

(1) ΕΕ L 208 της 24.7.1992.
ΓΡΑΠΤΗ ΕΡΩΤΗΣΗ E-3497/98

υποβολή: Helwin Peter (PSE) προς την Επιτροπή

(25 Νοεμβρίου 1998)

Θέμα: Σχεδιαζόμενη κατασκευή πρατηρίου εργοστασίου στο Zweibrücken

Στην απάντησή της στη γραπτή ερώτησή μου Ε-1408/98(1) η Επιτροπή ανακοίνωσε ότι έχει ζητήσει από την Γερμανική Ομοσπονδιακή Κυβέρνηση συμπληρωματικές πληροφορίες γι' αυτό το θέμα.

Επιθυμώ τώρα να μου ανακοινώσετε εάν έχουν εν τω μεταξύ ληφθεί οι σχετικές πληροφορίες και συνεπώς έχει ωριμάσει το θέμα ώστε να ληφθούν αποφάσεις και, εάν ναι, ποιά είναι η απόφαση που ελήφθη.

Απάντηση του κ. Van Miert εξ ονόματος της Επιτροπής

(15 Δεκεμβρίου 1998)

Η Επιτροπή έχει λάβει τις πληροφορίες εκ μέρους της γερμανικής κυβέρνησης που αναφέρονται στην απάντηση που δόθηκε στη γραπτή ερώτηση E-1408/98 του αξιότιμου μέλους. Δεδομένου ότι τα έγγραφα αυτά δεν επέτρεπαν οριστική αξιολόγηση, ιδίως όσον αφορά το θέμα της ύπαρξης ενισχύσεων και του συμβιβάσιμού τους με την κοινή αγορά, έγινε στα τέλη Οκτωβρίου επιτόπιος έλεγχος από κοινού με τις αρμόδιες σε ομοσπονδιακό επίπεδο και σε επίπεδο ομόσπονδου κράτους υπηρεσίες. Από τα επιχειρήματα που προβλήθηκαν προφορικά προκύπτει ότι το θέμα έχει ωριμάσει και χρήζει απόφασης. Μόλις κατατεθούν από τις γερμανικές αρχές τα σχετικά για την υποστήριξη των προφορικών επιχειρημάτων τους έγγραφα, η Επιτροπή θα στείλει επιστολή στους καταγγέλλοντες για να τους ενημερώσει για το πως αξιολογεί την κατάσταση.

(1) ΕΕ C 402 της 22.12.1998, σελ. 128.
ΓΡΑΠΤΗ ΕΡΩΤΗΣΗ E-3182/98

υποβολή: Armelle Guinebertière (UPE) προς την Επιτροπή

(27 Οκτωβρίου 1998)

Θέμα: Ενισχύσεις που χορηγούνται στα γεωργικά πριονιστήρια της Γαλλίας από τα Διαρθρωτικά Ταμεία ΕΓΤΠΕ

Η εν εξελίξει μεταρρύθμιση των Διαρθρωτικών Ταμείων ΕΓΤΠΕ προβλέπει την παύση της χορήγησης όλων των ενισχύσεων στα γεωργικά πριονιστήρια που αποτελούν το τελευταίο στάδιο της γεωργικής εκμετάλλευσης στη Γαλλία, και συμβάλλουν σε μεγάλο βαθμό στην απασχόληση στις γεωργικές ζώνες.

Ταυτοχρόνως, έχουν θεσπισθεί μέτρα υπέρ παρομοίων επιχειρήσεων των ΧΚΑΕ, και ιδιαίτερα υπέρ των επιχειρήσεων των υποψηφίων προς ένταξη χωρών στην Ευρωπαϊκή Ένωση.

Παρόλο που δεν τίθεται θέμα σχετικά με τις ενισχύσεις που χορηγεί η Ευρωπαϊκή Ένωση στις χώρες της πρώην Ανατολικής Ευρώπης, ο στόχος της προάσπισης της απασχόλησης στην ίδια την Ευρώπη και ιδιαίτερα στις μειονεκτούσες γεωργικές περιοχές της, πρέπει να υπερισχύει.

Συνεπώς, και προκειμένου να αποφευχθεί η εισαγωγή οιωνδήποτε αρνητικών διακρίσεων, δεν θα πρέπει να συνεχιστεί η χορήγηση των ενισχύσεων εκ μέρους των Ευρωπαϊκών Διαρθρωτικών Ταμείων, στα πριονιστήρια των γεωργικών περιοχών, στα πλαίσια των δράσεών τους υπέρ του δασικού τομέα, προκειμένου να προστατευθούν οι θέσεις απασχόλησης που δημιουργούνται από τα εν λόγω πριονιστήρια;

Απάντηση του κ. Fischler εξ ονόματος της Επιτροπής

(16 Νοεμβρίου 1998)

Η Επιτροπή έχει επίγνωση του γεγονότος ότι οι δασικές δραστηριότητες στηρίζουν πολυάριθμες επιχειρήσεις μεταποίησης ξυλείας και ότι αυτές ευρίσκονται κυρίως στην ύπαιθρο.

Το κεφάλαιο "δασοκομία" (άρθρα 27 έως 30) της πρότασης κανονισμού που αφορά τη στήριξη της αγροτικής ανάπτυξης(1) προβλέπει στο άρθρο 28 τη χορήγηση, σε όλες τις αγροτικές περιοχές της Κοινότητας, ενισχύσεων για επενδύσεις που προορίζονται, μεταξύ άλλων, "για τη βελτίωση και εκλογίκευση της μεταποίησης και εμπορίας της ξυλείας ως πρώτης ύλης". Ωστόσο, για να διασφαλιστεί ότι οι ενισχύσεις αυτές συμβάλλουν στη διατήρηση και στη δημιουργία απασχόλησης στην ύπαιθρο, χωρίς εντούτοις να απειλούν με στρέβλωση τον ανταγωνισμό ευνοώντας ορισμένες επιχειρήσεις ή ορισμένες παραγωγικές δραστηριότητες, το άρθρο 28 τις περιορίζει "σε όλες τις εργασίες εκμετάλλευσης που προηγούνται της βιομηχανικής χρήσης".

Το άρθρο 2 της πρότασης κανονισμού σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες για ένταξη χώρες της Κεντρικής και Ανατολικής Ευρώπης κατά την προενταξιακή περίοδο(2) δεν αναφέρει ρητά ότι οι ενισχύσεις για επενδύσεις για τη μεταποίηση και εμπορία δασοκομικών προϊόντων πρέπει να περιορίζονται σε επιχειρήσεις εκμετάλλευσης που προηγούνται της βιομηχανικής χρήσης. Εντούτοις η Επιτροπή προβλέπει να εκδώσει, σύμφωνα με το άρθρο 12 της πρότασης κανονισμού, λεπτομέρειες εφαρμογής των οποίων οι διατάξεις θα παρέχουν τη δυνατότητα διασφάλισης ότι οι ενισχύσεις των επενδύσεων δεν θα έχουν ως αποτέλεσμα τις διακρίσεις στα πλαίσια της αγοράς της ξυλείας.

(1) ΕΕ C 170 της 4.6.1998.

(2) ΕΕ C 150 της 16.5.1998.
ΓΡΑΠΤΗ ΕΡΩΤΗΣΗ E-4013/98

υποβολή: Mihail Papayannakis (GUE/NGL) προς την Επιτροπή

(8 Ιανουαρίου 1999)

Θέμα: Αντικατάσταση παλαιών αλιευτικών με νέα

Στο πλαίσιο της πολιτικής για την ανανέωση του αλιευτικού στόλου, προβλέπεται και η αντικατάσταση παλαιών αλιευτικών σκαφών με νέα. Τα παλαιά σκάφη αποσύρονται και καταστρέφονται. Ωστόσο στην Ελλάδα αυτό σημαίνει την καταστροφή των παραδοσιακών ξύλινων καϊκιών, πολλά από τα οποία είναι κυριολεκτικά αριστουργήματα ναυπηγικής. Μαζί τους καταστρέφεται (με εξαιρετικά αποτελεσματικούς τρόπους: συντρίβονται κυριολεκτικά από γερανούς που τα ρίχνουν στο έδαφος από μεγάλο ύψος, κόπτονται σε "φέτες" με μηχανικά πριόνια κ.λ.π.) συσωρευμένη επί αιώνες επαγγελματική και παραγωγική πείρα, πολιτιστικά πρότυπα και σύμβολα της συνύπαρξης με τη θάλασσα και τη ναυτιλία.

Θα μπορούσε άραγε η Επιτροπή να αναζητήσει τρόπους απόσυρσης των σκαφών αυτών από την αγορά της επαγγελματικής αλιείας χωρίς τη φοβερή αυτή καταστροφή, ίσως μέσα από την οργανωμένη παραχώρησή τους σε αναγνωρισμένους ναυτικούς ομίλους ή σε αναλόγου προσανατολισμού μη κερδοσκοπικούς οργανισμούς;

Απάντηση της κας Bonino εξ ονόματος της Επιτροπής

(16 Μαρτίου 1999)

Η Επιτροπή, στην πρόσφατη πρότασή της προς το Συμβούλιο(1) για τον καθορισμό των λεπτομερειών και των όρων των διαρθρωτικών ενεργειών στον τομέα της αλιείας, προβλέπει, μεταξύ άλλων, μέτρα προσαρμογής της αλιευτικής προσπάθειας, μεταξύ των οποίων μέτρα οριστικής παύσης της αλιευτικής δραστηριότητας των σκαφών.

Τα μέτρα αυτά, τα οποία μπορούν να αφορούν μόνο σκάφη άνω των 10 ετών, συνοδεύονται από κρατικές ενισχύσεις που προορίζονται για την διάλυση των σκαφών, την οριστική μεταφορά των σκαφών προς τρίτες χώρες και την οριστική χρησιμοποίηση των σκαφών, εντός της Κοινότητας, για σκοπούς διαφορετικούς από την άσκηση αλιευτικής δραστηριότητας. Στο πλαίσιο αυτό, η πρόταση προβλέπει ότι όταν ένα σκάφος χρησιμοποιείται οριστικά για τη διατήρηση της ιστορικής κληρονομιάς στο έδαφος ενός κράτους μέλους, μπορεί να του χορηγηθεί κρατική ενίσχυση υπό τους ίδιους όρους όπως και για τη διάλυση του σκάφους, δηλαδή η μέγιστη κρατική ενίσχυση.

(1) ΕΕ C 16 της 21.1.1999.
ΓΡΑΠΤΗ ΕΡΩΤΗΣΗ E-3369/98

υποβολή: Graham Watson (ELDR) προς την Επιτροπή

(16 Νοεμβρίου 1998)

Θέμα: Ημιαποκορυφωμένο γάλα

Μπορεί η Επιτροπή να επιβεβαιώσει ότι η απάντησή της στην ερώτηση Ε-1368/98(1) είναι σωστή;

Δεν εναπόκειται στα κράτη μέλη να ορίζουν διαφορετικές τιμές για το πλήρες και το ημιαποκοροφυμένο γάλα;

Ελήφθη υπόψη το θέμα της υγείας των παιδιών κατά τη σύνταξη του Κανονισμού (ΕΟΚ) 3392/93(2) άρθρο 4.1.β;

Aπάντηση του κ. Fischler εξ ονόματος της Επιτροπής

(7 Δεκεμβρίου 1998)

Η Επιτροπή επιβεβαιώνει ότι η απάντησή της στη γραπτή ερώτηση του Αξιότιμου Μέλους του Κοινοβουλίου Ε-1368/98 είναι σωστή.

Η κοινοτική νομοθεσία για τις επιχορηγήσεις στο σχολικό γάλα προβλέπει ότι το ποσό της ενίσχυσης για διάφορα γαλακτοκομικά προϊόντα πρέπει να καθοριστεί με βάση την περιεκτικότητα σε γάλα των εν λόγω προϊόντων. Με άλλα λόγια, το ποσό της ενίσχυσης θα πρέπει να συσχετίζεται με την αξία αυτών των προϊόντων. Ο στόχος είναι να εξασφαλισθεί ότι η καθαρή τιμή πώλησης για τα διάφορα προϊόντα πρέπει να είναι λίγο ως πολύ ίδια ώστε να αποφευχθεί η δυνατότητα η τιμή αυτή να επηρεάσει την κάλυψη του ενός ή του άλλου προϊόντος. Ωστόσο, οι κανονισμοί δεν υποχρεώνουν τα κράτη μέλη να επιβαρυνθούν με τις ίδιες τιμές πώλησης για διαφορετικά προϊόντα. Απλώς υποχρεώνουν τα κράτη μέλη να λάβουν τα αναγκαία μέτρα για να εξασφαλίσουν ότι η ενίσχυση αυτή αντανακλάται στην τιμή που καταβάλλεται από τον δικαιούχο. Ωστόσο, επιτρέπεται το ημιαποκορυφωμένο και το πλήρες γάλα να πωλούνται σε διαφορετικές τιμές.

Η Επιτροπή είναι πεπεισμένη ότι το πρόγραμμα της Κοινότητας για το σχολικό γάλα είναι σύμφωνο με την υγειονομική πολιτική.

(1) ΕΕ C 402 της 22.12.1998, σελ. 119.

(2) ΕΕ L 306 της 11.12.1993, σελ. 27.
ΓΡΑΠΤΗ ΕΡΩΤΗΣΗ E-3086/98

υποβολή: Karin Riis-Jørgensen (ELDR) προς την Επιτροπή

(16 Οκτωβρίου 1998)

Θέμα: Αμοιβαία αναγνώριση της σήμανσης βιολογικών προïόντων

Ως προς την υπ' αριθμόν P-0979/98(1) ερώτηση προς την Επιτροπή και την απάντησή της όσον αφορά την αμοιβαία αναγνώριση της σήμανσης βιολογικών προϊόντων στην Κοινότητα, μπορεί η Επιτροπή να παράσχει λεπτομερέστερα στοιχεία για τον τρόπο με τον οποίο προσπαθεί πράγματι να διασφαλίσει ότι η ανταλλαγή οικολογικών προϊόντων μπορεί να λαμβάνει χώρα χωρίς διπλό έλεγχο, σύμφωνα με τις διατάξεις της εσωτερικής αγοράς;

Θεωρεί η Επιτροπή ότι είναι λογικό ορισμένα κράτη μέλη ή περιφέρειες να αποδίδουν τόσο μεγάλη σημασία σε σειρά επιπροσθέτων απαιτήσεων, ούτως ώστε ένας παραγωγός, ο οποίος έχει ήδη επιτύχει εθνική άδεια, να πρέπει να αποκτήσει άλλη μία, η οποία μάλιστα υπόκειται στο ιδιωτικό δίκαιο του συγκεκριμένου κράτους μέλους, προκειμένου να μπορέσει να εξαγάγει προς τις συγκεκριμένες χώρες/περιφέρειες;

Απάντηση του κ. Fischler εξ ονόματος της Επιτροπής

(9 Δεκεμβρίου 1998)

Ο κανονισμός (ΕΟΚ) 2092/91 της 24ης Ιουνίου 1991 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(2) ορίζει ότι τα κράτη μέλη εγκαθιδρύουν σύστημα ελέγχου, το οποίο διαχειρίζονται μία ή περισσότερες αρμόδιες αρχές ή/και εγκεκριμένοι ιδιωτικοί οργανισμοί, υποκείμενοι σε έγκριση και επίβλεψη.

Τα κράτη μέλη λαμβάνουν τα αναγκαία μέτρα ώστε κάθε επιχειρηματίας που τηρεί τον ανωτέρω κανονισμό και πληρώνει την εισφορά του για την κάλυψη των εξόδων ελέγχου να έχει εξασφαλισμένη την πρόσβαση στο σύστημα ελέγχου. Κατάυτόν τον τρόπο, κατοχυρώνεται επίσης η πρόσβαση στην αγορά γεωργών που δεν τηρούν τις συμπληρωματικές απαιτήσεις τις οποίες θέτουν ιδιωτικά εμπορικά σήματα.

Επιπλέον, δεν επιτρέπεται στα κράτη μέλη, για λόγους που σχετίζονται με τη μέθοδο παραγωγής, τη σήμανση ή την παρουσίαση της ανωτέρω μεθόδου, να απαγορεύουν ή περιορίζουν την διάθεση βιολογικώς παραχθέντων προϊόντων στην αγορά, τα οποία ανταποκρίνονται στις απαιτήσεις παραγωγής και ελέγχων που προβλέπει ο κανονισμός.

Οι αρχές των κρατών μελών ή των περιφερειών δεν έχουν τη δυνατότητα να επιβάλλουν πρόσθετες απαιτήσεις, πέραν εκείνων του κανονισμού (ΕΟΚ) 2092/91 (προϊόντα βιολογικής καλλιέργειας και είδη διατροφής συντιθέμενα κυρίως από προϊόντα βιολογικής καλλιέργειας). Η Επιτροπή δεν έχει αντιληφθεί την επιβολή τέτοιων απαιτήσεων, ως προϋπόθεση διάθεσης στην αγορά προϊόντων που καλύπτονται από τον κανονισμό (ΕΟΚ) 2092/91.

(1) ΕΕ C 323 της 21.10.1998, σελ. 101.

(2) ΕΕ L 198 της 22.7.1991.
ΓΡΑΠΤΗ ΕΡΩΤΗΣΗ E-4047/98

υποβολή: Ian White (PSE) προς την Επιτροπή

(13 Ιανουαρίου 1999)

Θέμα: Κακή χρήση προïόντων αίματος παράγοντα VIII στη Γαλλία

Μετά την κακή χρήση προϊόντων αίματος παράγοντα VIII στη Γαλλία, χρήση η οποία είχε ως αποτέλεσμα να προσβληθούν ασθενείς τόσο από AIDS όσο και από ηπατίτιδα, μπορεί, παρακαλώ, η Επιτροπή να δηλώσει:

1. το ποσοστό αιμοφιλικών ατόμων που έχουν προσβληθεί είτε από AIDS είτε από ηπατίτιδα σε έκαστο κράτος μέλος;

2. ποία κράτη μέλη έχουν προβλέψει τη διενέργεια αιμοφιλικού ελέγχου και επιβάλει συστήματα παροχής αποζημιώσεως στα μελλοντικά θύματα;

Απάντηση του κ. Flynn εξ ονόματος της Επιτροπής

(1 Απριλίου 1999)

Η επιδημιολογική παρακολούθηση του AIDS στην Ευρώπη πραγματοποιείται με τη χρηματοδοτική στήριξη της Κοινότητας στο πλαίσιο του κοινοτικού προγράμματος δράσης σχετικά με την πρόληψη του AIDS και άλλων μεταδοτικών νόσων (1996-2000)(1). Κάθε τρίμηνο το Ευρωπαϊκό Κέντρο Επιδημιολογικής Παρακολούθησης του AIDS (CESES) δημοσιεύει λεπτομερή έκθεση για τα πρόσφατα στοιχεία που διαβιβάσθηκαν από τα εθνικά κέντρα παρακολούθησης. Τα στοιχεία που αφορούν τα περιστατικά του AIDS τα οποία έχουν καταγραφεί διατίθενται ανά κράτος μέλος, ανά έτος, ανά φύλο, ανά ηλικία και ανά ομάδα μετάδοσης. Από την αρχή της επιδημίας έως το μήνα Ιούνιο του 1998, 195.785 περιστατικά AIDS έχουν καταγραφεί στην Κοινότητα; μεταξύ αυτών 3.266 περιστατικά (1,67 %) αφορούν αιμοφιλικά άτομα. Για τα έτη 1996 και 1997 το ποσοστό αυτό ανήλθε στο 0,71 %. Η Ευρωπαϊκή Επιτροπή θα διαβιβάσει χωριστά στον κ. βουλευτή και στη Γενική Γραμματεία του Ευρωπαϊκού Κοινοβουλίου την τελευταία τριμηνιαία έκθεση του (CESES).

Η Ευρωπαϊκή Επιτροπή δεν διαθέτει σήμερα στοιχεία σχετικά με το ποσοστό αιμοφιλικών ατόμων που έχουν προσβληθεί από ηπατίτιδα σε κάθε κράτος μέλος. Στις 24 Σεπτεμβρίου 1998 το Συμβούλιο και το Κοινοβούλιο εξέδωσαν απόφαση(2) για τη δημιουργία δικτύου επιδημιολογικής παρακολούθησης των μεταδοτικών ασθενειών στην Ευρώπη. Η υλοποίηση του δικτύου θα επιτρέψει την πραγματοποίηση επιδημιολογικής παρακολούθησης σε ευρωπαϊκό επίπεδο ορισμένου αριθμού ασθενειών με χαρακτήρα προτεραιότητας. Το δίκτυο θα περιλαμβάνει σύστημα ειδοποίησης, το οποίο θα επιτρέπει την έγκαιρη και κατάλληλη αντίδραση σε ευρωπαϊκό επίπεδο σε περίπτωση σαφούς απειλής για τη δημόσια υγεία. Η επιδημιολογική παρακολούθηση της ηπατίτιδας αποτελεί προτεραιότητα του δικτύου.

Η οργάνωση της ανίχνευσης των ασθενειών αυτών ανήκει στην αρμοδιότητα των κρατών μελών. Με πρωτοβουλία της Ευρωπαϊκής Επιτροπής, μελέτη που αφορά τις διάφορες πτυχές της ανίχνευσης του ιού της επίκτητης ανοσοποιητικής ανεπάρκειας (HIV) βρίσκεται σε εξέλιξη και θα είναι διαθέσιμη κατά το δεύτερο τρίμηνο του 1999.

Σε ό,τι αφορά την παροχή αποζημίωσης στα θύματα των προϊόντων αίματος, υπάρχουν σε πολλά κράτη μέλη ειδικές ρυθμίσεις για τα θύματα που έχουν βλαφθεί λόγω μετάγγισης μολυσμένων προϊόντων αίματος, για τα οποία η ευθύνη ανήκει στα κράτη μέλη.

(1) Απόφαση 647/96/ΕΚ της 29ης Μαρτίου 1996, ΕΕ C 95 της 16.4.1996.

(2) Απόφαση 2119/98/ΕΚ της 24ης Σεπτεμβρίου 1998, ΕΕ L 268 της 3.10.1998.
ΓΡΑΠΤΗ ΕΡΩΤΗΣΗ E-3729/98

υποβολή: Alexandros Alavanos (GUE/NGL) προς την Επιτροπή

(11 Δεκεμβρίου 1998)

Θέμα: Καθυστερήσεις στην παράδοση του έργου Μετρό Αθηνών

Το Νοέμβριο του 1998 εκπίπτουν υπέρ του Ελληνικού Δημοσίου οι εγγυητικές επιστολές της αναδόχου εταιρείας για την κατασκευή του Μετρό Αθηνών, ύψους 15 δισ. δρχ., διότι ο Νοέμβρης είχε καθοριστεί ως μήνας παράδοσης του έργου. Σήμερα η κοινοπραξία διεκδικεί τη μη ενεργοποίηση των ρητρών για μη παράδοση του έργου την συγκεκριμένη ημερομηνία, την συνολική επανεκτίμηση του χρονοδιαγράμματος, ώστε το έργο να παραδοθεί το 2002 και την ικανοποίηση των πρόσθετων οικονομικών της απαιτήσεων ύψους 53 δισ. λόγω πρόσθετων γεωλογικών προβλημάτων που αντιμετώπισε.

Σύμφωνα με δημοσιεύματα, επήλθε συμφωνία κυρίων μεταξύ της κοινοπραξίας και της ελληνικής πλευράς, για να βρεθεί λύση στο αδιέξοδο.

Ερωτάται η Επιτροπή:

1. Ποιά είναι η θέση της γι' αυτήν τη συμφωνία κυρίων σε σχέση με τους στόχους που έχουν τεθεί στο 2ο ΚΠΣ και για τους οποίους φέρει ευθύνες και η Επιτροπή;

2. Έχει αναθεωρηθεί ο προϋπολογισμός του έργου, αν ναι, πόσες φορές;

3. Έχουν αναθεωρηθεί οι χρηματοδοτήσεις της ΕΕ υπέρ του έργου; Για ποιές ενέργειες και σε ποιά ποσά;

Απάντηση της κας Wulf-Mathies εξ ονόματος της Επιτροπής

(28 Ιανουαρίου 1999)

Η Επιτροπή δεν γνωρίζει για τη συμφωνία τύπου "συμφωνία κυρίων" μεταξύ του αναδόχου και του κυρίου του έργου για το μετρό της Αθήνας. Οι εθνικές αρχές δήλωσαν ότι δεν υπάρχει τέτοια συμφωνία.

Εξάλλου, η Επιτροπή ενημερώθηκε από τις εν λόγω αρχές για τις διαπραγματεύσεις οι οποίες έλαβαν χώρα τελευταία για σειρά τεχνικών προβλημάτων του μεγάλου αυτού έργου. Οι διαπραγματεύσεις αυτές οι οποίες έλαβαν πάντα χώρα στο πλαίσιο των διατάξεων της ισχύουσας σύμβασης κατέληξαν σε συμφωνία μεταξύ των δύο ενδιαφερόμενων μερών. Η συμφωνία αυτή δεν προβλέπει εντούτοις οποιαδήποτε τροποποίηση της ισχύουσας σύμβασης.

Η αρχική σύμβαση για την κατασκευή του έργου που υπογράφηκε το 1991, επανεξετάστηκε το 1994. Η εν λόγω επανεξέταση αφορούσε επίσης το ποσό της σύμβασης το οποίο αυξήθηκε κατά 14,64 %. Έτσι ισχύει πάντα η αναθεωρημένη σύμβαση του 1994. Στα πλαίσια των διατάξεων της εν λόγω σύμβασης, συμπληρωματικό ποσό της τάξης του 5 % χορηγήθηκε στην ανάδοχο εταιρία για πρόσθετα μέτρα ενίσχυσης της ασφάλειας του έργου και των κτισμάτων της πόλης συμπεριλαμβανομένης της κατασκευής δοκιμαστικών σηράγγων. Συμπληρωματικό ποσό 1 % χορηγήθηκε επίσης για διάφορες βελτιώσεις του έργου.

Οι κοινοτικοί πόροι υπέρ του εν λόγω έργου που προβλέπονται από το Κοινοτικό Πλαίσιο Στήριξης (ΚΠΣ) για την Ελλάδα για την περίοδο 1994-1999, ανέρχονται σε 783 εκατ. ευρώ (συμμετοχή του Ευρωπαϊκού Ταμείου Περιφερειακής Ανάπτυξης) και δεν αναθεωρήθηκαν ποτέ από της εγκρίσεως του εν λόγω ΚΠΣ.
ΓΡΑΠΤΗ ΕΡΩΤΗΣΗ E-3831/98

υποβολή: Paul Rübig (PPE) προς την Επιτροπή

(22 Δεκεμβρίου 1998)

Θέμα: Επιπτώσεις των διεθνών οικονομικών αναταραχών στην ευρωπαïκή αγορά χάλυβα - τομέας έρευνα

Η διεθνής συγκυρία στον τομέα του χάλυβα βρίσκεται προ νέων προκλήσεων: τρεις μεγάλες περιοχές της υφηλίου - Ρωσία, Νοτιοανατολική Ασία και Λατινική Αμερική - αντιμετωπίζουν οικονομικές δυσκολίες. Αυτό το γεγονός έχει δύο συνέπειες: η μετατόπιση παραδοσιακών εμπορικών ρευμάτων οδήγησε σε μαζική αύξηση των εισαγωγών στην Ευρώπη, η οποία το 1998 ανήλθε σε 520 % για τις εισαγωγές από την Ασία και 109 % για αυτές από τις ΗΠΑ. Αφετέρου οδηγεί η συγκέντρωση των αγορών διάθεσης σε μία μείωση των ευρωπαϊκών εξαγωγών, που ενισχύθηκε περαιτέρω από περιφερειακές προστατευτικές τάσεις. Οι ευρωπαίοι παραγωγοί χάλυβα αντιμετωπίζουν μέχρι σήμερα επιτυχώς αυτή την εξέλιξη. Αυτό που χρειάζεται τώρα ο εν λόγω τομέας είναι πρόσφορα μέσα για την έρευνα.

Πώς αξιολογεί η Επιτροπή ενόψει του 5ου προγράμματος πλαίσιο καθώς και του προβλεπόμενου ταμείου έρευνας στον τομέα του χάλυβα τις τρέχουσες δραστηριότητες της Κοινότητας και τις προγραμματισμένες επιπτώσεις τους σ' αυτό τον τομέα; Ποιες πρόσθετες πρωτοβουλίες θα πρέπει να αναληφθούν;

Απάντηση της κ. Cresson εξ ονόματος της Επιτροπής

(19 Ιανουαρίου 1999)

Με την έναρξη του πέμπτου προγράμματος πλαισίου θα υπάρξουν πολλοί τρόποι στήριξης της έρευνας στον τομέα του χάλυβα. Το κύριο εστιακό σημείο του προγράμματος πλαισίου είναι το θεματικό πρόγραμμα " Η προαγωγή της ανταγωνιστικής και αειφόρου ανάπτυξης". Επί του παρόντος προπαρασκευάζονται καθοριστικής σημασίας δράσεις και γενικές δραστηριότητες με τη βοήθεια εξωτερικών συμβουλευτικών ομάδων, στις οποίες συμμετέχουν εμπειρογνώμονες στο πεδίο της έρευνας και της τεχνολογικής ανάπυξης (ΕΤΑ) του χάλυβα. Στο πλαίσιο αυτό καθιερώθηκε μια δραστηριότητα γενικού χαρακτήρα με τίτλο "Νέα υλικά και τεχνολογίες παραγωγής στο πεδίο του χάλυβα". Η δραστηριότητα αυτή έχει σχεδιασθεί κατά τρόπο που να ανταποκρίνεται στις ανάγκες της χαλυβουργίας. Παράλληλα με αυτές τις δραστηριότητες θα εξακολουθήσει η εκτέλεση του προγράμματος ΕΤΑ για το χάλυβα της Ευρωπαϊκής Κοινότητας Άνθρακα και Χάλυβα (ΕΚΑΧ)έως το 2002 οπότε εκπνέει και η συνθήκη ΕΚΑΧ.

Δεδομένων των ως άνω πολυάριθμων δραστηριοτήτων σε κοινοτικό επίπεδο δεν υφίστανται ανάγκες ανάληψεις συμπληρωματικών πρωτοβουλιών επί του παρόντος ιδίως όσον αφορά στο διοργανικό διάλογο για το μέλλον της ΕΚΑΧ. Η συμβουλευτική επιτροπή της ΕΚΑΧ, η Serdec (επιτροπή έρευνας και ανάπτυξης στον τομέα του χάλυβα), η τεχνική συμβουλευτική επιτροπή για το πρόγραμμα της ΕΚΑΧ στον τομέα της ΕΤΑ για τον χάλυβα και οι συμβουλευτικές ομάδες για της καθοριστικής σημασίασς δράσεις του πέμπτου προγράμματος πλαισίου που απαρτίζονται από εμπειρογνώμονες είναι τα ενδεδειγμένα μέσα για να εντοπισθούν οι ανάγκες της ευρωπαϊκής χαλυβουργίας στα κοινοτικά προγράμματα ΕΤΑ. Αποτελούν επίσης ευέλικτο μέσο ταχείας αντίδρασης στις νέες ερευνητικές τάσεις.
ΓΡΑΠΤΗ ΕΡΩΤΗΣΗ E-3718/98

υποβολή: Angela Sierra González (GUE/NGL) προς την Επιτροπή

(11 Δεκεμβρίου 1998)

Θέμα: Παράγγες στην πόλη Λας Πάλμας της Gran Canaria (Κανάριοι Νήσοι, Ισπανία)

Στον Δήμο Λας Πάλμας της νήσου Gran Canaria (Κανάριοι Νήσοι) εκτελούνται έργα πολεοδομικής αναμόρφωσης για την δημιουργία του "Θαλασίου Πάρκου Las Canteras - El Confital", το οποίο χρηματοδοτείται με κοινοτικά κεφάλαια, μέσω του Επιχειρησιακού Προγράμματος Τοπικού Περιβάλλοντος (POMAL).

Για την εκτέλεση των ανωτέρω έργων, πραγματοποιείται απαλλοτρίωση στην περιοχή όπου έχουν την κατοικία τους πολλοί πολίτες υπό καθεστώς κοινωνικού αποκλεισμού. Παρά ταύτα, δεν εξετάζεται η δυνατότητα εναλλακτικής επανεγκατάστασης των πολιτών αυτών, ενώ το παρεχόμενο οικονομικό αντιστάθμισμα για την ανωτέρω απαλλοτρίωση μετά βίας μπορεί να αντισταθμίσει την απώλεια της συνήθους κατοικίας τους.

Γνωρίζει η Επιτροπή την κατάσταση αυτή;

Θεωρεί απαραίτητο η Επιτροπή τα προγράμματα πολεοδομικής αναμόρφωσης που πλήττουν ομάδες πολιτών με σοβαρά κοινωνικά προβλήματα όπως τα προαναφερθέντα να εξετάζουν κατά προτεραιότητα τη μετεγκατάστασή τους, αποφεύγοντας να δημιουργούνται καταστάσεις κοινωνικής περιθωριοποίησης όπως οι ανωτέρω;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.